Didžiosios miegapelės ekologija yra gana gerai ištirta centrinėse jos paplitimo arealo dalyse, kur šios miegapelės dažniausiai gyvena Europinių bukų (Fagus sylvatica) dominuojamuose miškuose. Lietuva yra šiauriniame didžiosios miegapelės paplitimo arealo pakraštyje ir už šiaurinės Europinio buko paplitimo arealo ribos. Todėl didžiosios miegapelės gyvenimo sąlygos Lietuvoje yra visiškai kitokios, o miegapelių populiacijos yra palyginti labai mažos. Lietuvoje didžioji miegapelė yra reta rūšis, įrašyta į Lietuvos raudonąją knygą (EN kategorija – grėsmingos būklės taksonai) ir į Lietuvos Respublikos griežtai saugomų rūšių sąrašą. Yra Aplinkos ministerijos patvirtintas šios rūšies apsaugos planas, kuriame numatyta atlikti mokslinius tyrimus, skirtus geresnei didžiosios miegapelės apsaugai. Šiuo metu Lietuvoje žinoma tik 10 didžiosios miegapelės populiacijų, ir jos visos bus tiriamos doktorantūros studijų metu. Lauko tyrimai bus vykdomi vasaros metu (liepos–rugpjūčio mėnesiais). Naktinės didžiųjų miegapelių apskaitos pagal jų skleidžiamus balsus bus pagrindinis tyrimų metodas, o taip pat tyrimams bus naudojami miškotvarkos duomenys. Atliekant tyrimus, bus nustatyti didžiųjų miegapelių buveinių pasirinkimą lemiantys veiksniai ir įvertinta visų žinomų šios rūšies populiacijų būklė. Bus nustatytas didžiosioms miegapelėms potencialiai tinkamų buveinių plotas, miegapelių tankumas skirtinguose miško medynuose ir populiacijų dydis. Visose radavietėse bus įvertintas antropogeninis poveikis didžiųjų miegapelių buveinėms ir reikalingos miegapelių apsaugos priemonės. Gauti rezultatai turės tiek mokslinę, tiek ir praktinę gamtosauginę reikšmę. Bus parengtos rekomendacijos didžiosios miegapelės apsaugai Lietuvoje.